Gnognosaurs

I Gnognosaurs a son un fumut furlan creât di Dree Venier.

 Storie 
I Gnognosaurs a son un fumut par furlan a strichis, l'autôr al è Dree Venier, cu la colaborazion di Elisabetta Pittana pai tescj a partî dal 2006. A tachin a jessi publicâts par talian cul non di «Scemosauri», su lis pagjinis dal mensîl «Dino Gildo» dal editôr Barbieri. Tal 1995 a son simpri par talian cul non di «Pazzosauri» su lis pagjinis di «Jeans Card Notizie» - diretôr artistic Sandri Di Suald - periodic fat par cont di un consorzi di bancjis furlanis. Pôc dopo par furlan a deventin «i Gnognosaurs» e il non al funzione cussì ben e al è simpatic al public di ogni divignince, che di li indevant al sarà l'unic non uficiâl des strichis in cualsisei lenghe che a vegnin publicadis.

Oltri a vignî fûr regolarmentri su la riviste par fruts «Alc&Cè», a son stâts doprâts par calendaris e poster promozionâi par pandi l'ûs de marilenghe.

Ai 16 di Novembar dal 2009 al vierç il blog dai Gnognosaurs par publicizâ il prin libri che al tirarà dongje lis miôr storiis dai Gnognosaurs.

Il prin di dicembar al ven fûr in librerie «I Gnognosaurs», la prime racuelte des miôrs storiis dai Gnognosaurs (ed. L'Omino Rosso, 84 pp a colôrs, presit 12 euro)

Tal setembar 2010 al ven fûr l'albo di colorâ "Gnognocolôrs/Gnognocolors" cun tescj par furlan e par inglês (ed. L'Omino Rosso, 16 pagjinis, 12 taulis di colorâ. Presit 2.90 euro).

Ai 16 di Novembar 2010 al ven fûr in librerie «I Gnognosaurs2», il segont libri des storiis dai Gnognosaurs (ed. L'Omino Rosso, 84 pp a colôrs, presit 12 euro). Pe promozion dal libri al ven realizât il prin booktrailer par furlan, publicât su YouTube.

Tal novembar 2011 al ven fûr il tiarç libri, «Gnognowood» (ed. la Vita Cattolica, 84 pp a colôrs, presit 12 euro), publicizât di un booktrailer http://youtu.be/dKkqLujiq78 fat cui atôrs di Felici ma Furlans.

Tal Zenâr 2012 al ven fûr la traduzion in lenghe sarde dal prin libri, «Is Gnognosaurs», prin esempli di traduzion direte dal furlan al sart, par cure di Ivo Murgia, e ae fin dal an
al ven fûr l'albo di colorâ «Colore Gnognowood».

Categorie:Fumut furlan